
Növényvédő szerek gyártástechnológiája, valamint hulladékaik kezelési módjai az Európai Unióban

A dolgozat három fő témakör köré épül fel. Az első témakört jelenti a növényvédő szerek bemutatása, különböző szempontok szerinti csoportosítása. A növényvédő szer fogalomkörébe tartoznak mindazon anyagok, melyek alkalmasak a mezőgazdasági haszon-növények, termékek, és termények károsodásának gátlására. Ilyen károsodást a legkülönbözőbb élőlények idézhetnek elő. Csoportosításuk is ezen alapszik.
A törvényi előírásoknak megfelelően a peszticideket csak valamilyen segédanyag felhasználásával lehet forgalomba hozni, ezért szükséges a szer, a hatóanyag és a segédanyag megkülönböztetése. Fontosnak tartom tudni, hogy a peszticidek toxikus hatásúak, így alkalmazásuk kellően nagy odafigyelést igényel.
A dolgozatom második fejezete a növényvédő szerek gyártásáról, valamint a gyártás során keletkező veszélyes hulladékok, mint például a szennyvíziszap és a kibocsátott levegő tisztítási módjairól szól.
Az Európai Unió tagországaiban számtalan növényvédőszer-gyártási és előállítási technológiát alkalmaznak. A technológiák három fő folyamatra bonthatók:
1. Hatóanyag szintetizálás: Ez egy kémiai folyamat, mely során az alapanyagokból a felhasznált katalizátorok és reagensek segítségével előállítható a kívánt hatóanyag.
2. Peszticid formálás: Fizikai, mechanikai művelet, mely során a hatóanyagból a segédanyagok és hordozóanyagok hozzáadásával előáll a késztermék.
3. Peszticid hígítás: Az a művelet, mely során a gyártó által kibocsátott nagy-koncentrációjú szert forgalomba hozatalra alkalmas koncentrációjúvá teszik.
A harmadik fejezetben részletezem a már fel nem használandó növényvédő szerek, valamint a növényvédő szerekkel szennyezett csomagolási hulladékok ártalmatlanításának módjait. Alapjában véve öt fő kezelési eljárást alkalmaznak, amelyek kombinálhatók. E fejezetben a termikus ártalmatlanítási lehetőségeket ismertetem. A legújabb kutatási és fejlesztési eredményeknek köszönhetően az EU-ban számtalan olyan eljárást alkottak meg, amelyek segítségével a veszélyes anyagok ártalmatlanítása energetikai hasznosítás révén valósul meg. Ilyen például a pirolízis, és a plazmatechnológia, melyek alkalmazásával olyan termékek is előállíthatók, amiket számtalan ipar használni.
A szakirodalmi kutatásom eredményeként sikerült megismernem azokat a technológiákat, amelyek lehetőséget adnak, hogy a Magyarországon keletkező vegyipari, veszélyes hulladékok csökkentése, ártalmatlanítása a lehető legkörnyezet-kímélőbb módon legyen megoldva. Feladatom a jövőben e technológiák továbbfejlesztése.



